b'\n_START_ARTICLE_\nPaaritsa\n_START_PARAGRAPH_\nPaaritsa (ven. \xd0\x9f\xd0\xb0\xd1\x80\xd0\xb8\xd1\x86\xd1\x8b, Paritsy) on entinen inkeril\xc3\xa4is-inkeroinen kyl\xc3\xa4 entisess\xc3\xa4 Kolppanan luterilaisessa seurakunnassa Inkeriss\xc3\xa4. Kyl\xc3\xa4 sijatsee nyky\xc3\xa4\xc3\xa4n Leningradin alueen Hatsinan piiriss\xc3\xa4 Ven\xc3\xa4j\xc3\xa4ll\xc3\xa4._NEWLINE_Kyl\xc3\xa4 mainitaan ensimm\xc3\xa4isen kerran Novgorodin kronikassa vuonna 1499. Kyl\xc3\xa4\xc3\xa4n kuului kolme osaa: Suuri Paaritsa (kansankieless\xc3\xa4 Venn\xc3\xa4in Otsa), Pieni Paaritsa (Suomen Otsa) ja Kolkka (ven. \xd0\xa0\xd0\xb5\xd1\x87\xd0\xbd\xd0\xbe\xd0\xb9 \xd0\xbf\xd0\xb5\xd1\x80\xd0\xb5\xd1\x83\xd0\xbb\xd0\xbe\xd0\xba, Retsnoi Pereulok). Suuressa Paaritsassa asui p\xc3\xa4\xc3\xa4osin inkerikkoja (suvut: Makarov, Ivanov, Sysojev, Vasiljev), joilla oli oma tsasouna, kalmisto ja koulussa ven\xc3\xa4l\xc3\xa4inen luokka, jossa opetettiin ven\xc3\xa4j\xc3\xa4ksi. Suomalaisia sukuja oli Syki\xc3\xa4isi\xc3\xa4 (18 perhett\xc3\xa4). Pieni Paaritsa oli l\xc3\xa4hes t\xc3\xa4ysin inkeril\xc3\xa4inen, niist\xc3\xa4 suurin suku oli Himasia (28 taloa). Muita sukuja olivat Pupulainen, Koljonen, Bj\xc3\xb6rn, Lattu ja Bj\xc3\xb6rninen. _NEWLINE_Vuonna 1854 kyl\xc3\xa4ss\xc3\xa4 (Paritz) oli asunut 55 inkerikkoa (25 miest\xc3\xa4 ja 30 naista) ja 340 inkeril\xc3\xa4ist\xc3\xa4 (niist\xc3\xa4 \xc3\xa4yr\xc3\xa4m\xc3\xb6isi\xc3\xa4 78 ja savakoita 268)._NEWLINE_Vuonna 1926 kyl\xc3\xa4ss\xc3\xa4 oli 192 taloa ja 843 asukasta, joista 484 inkeril\xc3\xa4isi\xc3\xa4. _NEWLINE_Paaritsan elinkeinoja olivat maanviljeily ja kiven louhinta, kun aivan kyl\xc3\xa4n l\xc3\xa4hell\xc3\xa4 sijaitsi paasikivilouhimot. Toisen maailmansodan aikana kyl\xc3\xa4n miehittiv\xc3\xa4t saksalaisjoukot. Inkeril\xc3\xa4isi\xc3\xa4 oli viety vuosina 1943-1944 Viron kautta Suomeen. Sodan j\xc3\xa4lkeen osa niist\xc3\xa4 heist\xc3\xa4 j\xc3\xa4i Suomeen, jotkut pakenivat Ruotsiin. Neuvostoliittoon palanneet eiv\xc3\xa4t vastoin lupauksia p\xc3\xa4\xc3\xa4sseet kotikyl\xc3\xa4\xc3\xa4n, vaan heid\xc3\xa4t karkotettiin eri puolille Ven\xc3\xa4j\xc3\xa4\xc3\xa4.'